ندیم عباسی

ندیم احمد عباسی (پیدائش: 10 نومبر 1968ء راولپنڈی، پنجاب) ایک پاکستانی کرکٹر ہے۔ انہوں نے 3 ٹیسٹ میچز میں پاکستان کی نمائندگی کی۔ وہ سیدھے ہاتھ کے بلے باز اور وکٹ کیپر تھے انہوں نے پاکستان کے علاوہ خان ریسرچ لیب اور راولپنڈی کی طرف سے کرکٹ مقابلوں میں حصہ لیا

فرسٹ کلاس کیریئر
انہوں نے خان ریسرچ لیبارٹری اور راولپنڈی کی کرکٹ ٹیموں کی قیادت کے فرائض بھی انجام دیئے۔ اپنی قیادت کے دوران انہوں نے خان ریسرچ لیبارٹری کو 2000ء میں نیشنل ون ڈے کپ میں دوسری پوزیشن پر فائز کروایا۔
ندیم عباسی کو 1989ء میں انڈیا کے خلاف فیصل آباد کے ٹیسٹ میں ٹیم کا حصہ بنایا گیا تھا جس میں انہوں نے 36 رنز سکور کرنے کے علاوہ وکٹوں کے پیچھے 3 کیچز بھی لئے جبکہ دوسرے ٹیسٹ میں لاہور کے مقام پر انہوں نے ایک شکار کیا۔ سیریز کے آخری اور اپنے ٹیسٹ کے کیریئر کے بھی آخری میچ میں وہ 10 رنز بنانے کے علاوہ وکٹوں کے پیچھے 2 کیچ بھی کرنے میں کامیاب رہے۔ اس طرح ان کا کیریئر اختتام پذیر ہوا تاہم وہ 2002-03ء تک فرسٹ کلاس میچوں میں شریک رہے۔

اعداد و شمار
ندیم عباسی نے 3 ٹیسٹ میچوں کی 2 اننگز میں 23.00 کی اوسط سے 46 رنز سکور کئے جس میں 36 ان کی کسی ایک اننگ کا سب سے زیادہ سکور تھا جبکہ 131 فرسٹ کلاس میچوں کی 196 اننگز میں انہوں نے 22 دفعہ ناٹ آئوٹ رہ کر 5157 رنز سکور کئے جس میں 120 ناقابل شکست رنز ان کا زیادہ سے زیادہ سکور تھا جس کیلئے انہیں 29.63 کی اوسط حاصل ہوئی۔ ٹیسٹ میں 6 کیچز اور فرسٹ کلاس میچوں میں 294 کیچز اور 31 سٹمپ بھی ان کے ریکارڈ میں جگمگا رہے ہیں۔ فرسٹ کلاس میچوں میں انہوں نے 6 وکٹیں بھی حاصل کیں۔ 45.83 کی اوسط سے حاصل کی گئی ان وکٹوں میں 2/27 ان کی بہترین انفرادی کارکردگی تھی۔

کرکٹ کی دیگر سرگرمیاں
وہ بعدازاں کرکٹ سے ریٹائرمنٹ ہونے کے بعد راولپنڈی کے کامیاب کوچ مقرر ہوئے اور انہیں اوریجنل سلیکٹر بھی بنایا گیا۔ انہوں نے پاکستان نیشنل کرکٹ اکیڈمی کیلئے بھی خدمات سرانجام دیں اور ایبٹ آباد ریجن سے نئے کھلاڑیوں کی تلاش میں انتھک محنت کی جس سے بہت سے ایسے کھلاڑی دریافت ہوئے جنہوں نے کرکٹ میں اپنے جوہر دکھائے۔ انہوں نے انگلستان میں کرکٹ سیزن کے دوران مہمان ٹیموں انتظام و انتصرام کی ذمہ داریاں ادا کیں اور بیٹنگ کنسلٹنٹ کے طور پر بھی جانے گئے۔ یہی نہیں بلکہ انہوں نے سپیشلسٹ کوچ کی حیثیت سے بھی اپنی خدمات انجام دیں جنہیں ہر سطح پر سراہا جائے۔

مزید دیکھیے 
 کرکٹ
 ٹیسٹ کرکٹ
 پاکستان قومی کرکٹ ٹیم
 پاکستان کے ٹیسٹ کرکٹ کھلاڑیوں کی فہرست

حوالہ جات 

1968ء کی پیدائشیں
بقید حیات شخصیات
پاکستان کے کرکٹ کھلاڑی
پاکستان کے ٹیسٹ کرکٹ کھلاڑی
خان ریسرچ لیبارٹریز کے کرکٹ کھلاڑی
راولپنڈی کے کرکٹ کھلاڑی
راولپنڈی سے کرکٹ کھلاڑی
ویکی ڈیٹا سے مطابقت رکھنے والی مختصر تفصیل